Γνώμη της συμβουλευτικής επιτροπής για τις συγκεντρώσεις εκδοθείσα κατά την 118η συνεδρίασή της στις 12 Αυγούστου 2003 για σχέδιο απόφασης σχετικά με την υπόθεση COMP/M.3083 - General Electric/Instrumentarium

(2004/C 92/05)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων και ότι έχει κοινοτικό χαρακτήρα, όπως αυτός καθορίζεται στο άρθρο 1 παράγραφος 2 του ρηθέντος κανονισμού.

2.α) Η συμβουλευτική επιτροπή συμφωνεί με την Επιτροπή ότι, αφορά τις συσκευές παρακολούθησης ασθενών, οι εξεταστέες αγορές προϊόντος είναι οι εξής: περιεγχειρητικών συσκευών παρακολούθησης για μονάδες εντατικής θεραπείας· και συσκευών παρακολούθησης για γενικές κλινικές.

2.β) Η συμβουλευτική επιτροπή συμφωνεί με την Επιτροπή ότι ο ακριβής ορισμός της αγοράς προϊόντος προκειμένου για τον εξοπλισμό C-Arms μπορεί να παραμείνει σε εκκρεμότητα, ιδίωςθ σε σχέση με το ερώτημα κατά πόσον ο κατώτερης κλάσης εξοπλισμός αυτού του είδους και ο αγγειακός και ο καρδιακός εξοπλισμός C-Arms αποτελούν αυτοτελείς αγορές προϊόντος.

2.γ) Η συμβουλευτική επιτροπή συμφωνεί με την Επιτροπή ότι, σε ό,τι αφορά τις συσκευές μαστογραφίας, οι σχετικές αγορές προϊόντος είναι, αφενός, η αγορά των αναλογικών συσκευών μαστογραφίας και, αφετέρου, η αγορά των ψηφιακών συσκευών μαστογραφίας.

3. Η συμβουλευτική επιτροπή συμφωνεί με την Επιτροπή ότι οι σχετικές γεωγραφικές αγορές για κάθε σχετική αγορά προϊόντος είναι εθνικών διαστάσεων.

4. Η συμβουλευτική επιτροπή συμφωνεί με την Επιτροπή ότι η προτεινόμενη συγκέντρωση δεν συνεπάγεται τη δημιουργία ούτε την ενίσχυση δεσπόζουσας θέσης στις εξής αγορές:

α) συσκευών παρακολούθησης για γενικές κλινικές·

β) όλες τις πιθανές αγορές που σχετίζονται με τον εξοπλισμό C-Arms·

γ) αναλογικών αλλά κει ψηφιακών συσκευών μαστογραφίας.

5.α) Η συμβουλευτική επιτροπή συμφωνεί με την Επιτροπή ότι η προτεινόμενη συγκέντρωση, λόγω των οριζόντιων συνεπειών της, είναι πιθανό να οδηγήσει στη δημιουργία ή στην ενίσχυση δεσπόζουσας θέσης στις αγορές περιεγχειρητικών συσκευών παρακολούθησης στην Ισπανία, το Ηνωμένο Βασίλειο, τη Σουηδία, τη Γαλλία και τη Γερμανία.

5.β) Η συμβουλευτική επιτροπή συμφωνεί με την Επιτροπή ότι η προτεινόμενη συγκέντρωση, λόγω των κάθετων συνεπειών της συγχώνευσης στις αγορές των μηχανημάτων αναισθησίας, των περιεγχειρητικών συσκευών παρακολούθησης, των συσκευών παρακολούθησης για μονάδες εντατικής θεραπείας και των "συστημάτων νοσοκομειακών πληροφοριών", ενδέχεται να προκαλέσει σοβαρές επιφυλάξεις όσον αφορά το κατά πόσον η συγκέντρωση συμβιβάζεται μετην κοινή αγορά, τουλάχιστον στο Βέλγιο, την Ιρλανδία, τη Σουηδία και το Ηνωμένο Βασίλειο.

6. Η συμβουλευτική επιτροπή συμφωνεί με την Επιτροπή ότι οι αναλήψεις υποχρεώσεων που έχουν προταθεί θα αποκαθιστούσαν τα προβλήματα που έχουν καταγραφεί για την κατάσταση του ανταγωνισμού στην αγορά των περιεγχειρητικών συσκευών παρακολούθησης και θα εξάλειφαν τις σοβαρές επιφυλάξεις που έχουν διατυπωθεί σχετικά με κάθετες παραμέτρους στις αγορές μηχανημάτων αναισθησίας, περιεγχειρητικών συσκευών παρακολούθησης, συσκευών παρακολούθησης για μονάδες εντατικής θεραπείας και "συστημάτων νοσοκομειακών πληροφοριών".

7. Η συμβουλευτική επιτροπή συμφωνεί με την Επιτροπή ότι η συγκέντρωση πρέπει να κηρυχθεί συμβιβάσιμη με την κοινή αγορά κατ' εφαρμογή του άρθρου 8 παράγραφος 2 του κανονισμού περί συγκεντρώσεων και της συμφωνίας για τον ΕΟΧ, υπό τον όρο της τήρησης των αναλήψεων υποχρεώσεων.

8. Η συμβουλευτική επιτροπή εισηγείται τη δημοσίευση της γνώμης της στην Επίσημη Εφημερίδα των Ευρωπαϊικών Κοινοτήτων.

9. Η συμβουλευτική επιτροπή καλεί την Επιτροπή να λάβει υπόψη τα σχόλια και τις παρατηρήσεις της.